Az Európai Parlament és a Tanács 2000/15/EK irányelve
(2000. április 10.)
a szarvasmarhafélék és a sertések Közösségen belüli kereskedelmét érintő egészségügyi problémákról szóló 64/432/EGK tanácsi irányelv módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 152. cikkére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Régiók Bizottságával folytatott konzultációt követően,
a Szerződés 251. cikkében megállapított eljárásának megfelelően [3],
mivel:
(1) Mind a 64/432/EGK irányelv [4], mind a szarvasmarhafélék azonosítási és nyilvántartási rendszerének létrehozásáról, valamint a marhahús és a marhahústermékek jelöléséről szóló, 1997. április 21-i 820/97/EK tanácsi rendelet [5] hivatkozik a szarvasmarhákra és a sertésekre vonatkozó számítógépes adatbázisok létrehozására az állatokra és azok mozgására vonatkozó információk tárolása céljából.
(2) Biztosítani kell a sertések mozgásának követésére szolgáló működőképes nemzeti adatbázisok megfelelő megvalósítását,
ELFOGADTA EZT AZ IRÁNYELVET:
1. cikk
A 64/432/EGK irányelv a következőképpen módosul:
1. a 14. cikk (3) bekezdés c) pontjának 3. alpontja harmadik albekezdésének helyébe a következő rendelkezés lép:
"Sertésekre azonban csak a 2., 3. és 4. pontot kell alkalmazni.";
2. a 14. cikk (3) bekezdésének c) pontja a következő alponttal egészül ki:
"4. A sertésekre vonatkozó nemzeti adatbázisok működésének biztosítása érdekében a 17. cikkben meghatározott eljárás szerint megfelelő alkalmazási szabályokat kell elfogadni, beleértve azokat az információkat is, amelyeket a nemzeti adatbázisoknak tartalmazniuk kell.";
3. a 18. cikk helyébe a következő lép:
"18. cikk
Azok a tagállamok, amelyek nem vezettek be egy engedélyezett felügyeleti hálózati rendszert, biztosítják, hogy a 14. cikkben előírt rendelkezéseknek megfelelő számítógépes adatbázis teljes mértékben működőképes legyen az alábbiak szerint:
a) szarvasmarhafélék esetében 1999. december 31-től;
b) a sertéstartó gazdaságok a 14. cikk (3) bekezdése c) pontjának 2) alpontjában szereplő rendelkezéseknek megfelelő nyilvántartása esetében 2000. december 31-től;
c) a sertések 14. cikk (3) bekezdése c) pontjának 3) alpontjában meghatározott rendelkezéseknek megfelelő mozgása esetében:
- azon állományokból történő szállítás esetében, amelyekben születtek, 2001. december 31-ig,
- minden más gazdaság esetében 2002. december 31-ig.
Az adatbázisban külön bejegyzésként kell szerepelnie a sertések minden egyes szállításának. E bejegyzésnek legalább a következőket kell tartalmaznia: a szállított sertések száma, a küldő gazdaság vagy állomány azonosító száma, az érkezési gazdaság vagy állomány azonosító száma, valamint az indulás és az érkezés dátuma.".
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezen intézkedéseket, azokban hivatkozni kell ezen irányelvre vagy azokhoz hivatalos kihirdetésük alkalmával ilyen hivatkozást kell csatolni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Közösségek Hivatalos Lapjában való kihirdetésének napján lép hatályba.
4. cikk
Ennek az irányelvnek a tagállamok a címzettjei.
Kelt Luxembourgban, 2000. április 10-én.